text: Bly i drikkevand i Sønderborg
  12 april 2014 kl. 14.31
  I Sønderborg er der fundet bly i drikkevandet på to skoler og i arresthuset.
  Både arresthuset og Sønderborg Statsskole og Ahlmann-Skolen er gamle bygninger.
  Alle tre steder er der fundet et blyindhold i drikkevandet, der overskrider grænseværdierne.
  - De foreløbige undersøgelser giver ingen grund til at tro, at der er tale om et udbredt, generelt problem i kommunen, siger geolog Per Mørch Christensen fra Vand & Jord i Sønderborg Kommune.
  Frode Sørensen, formand for teknik- og miljøudvalget i Sønderborg Kommune, maner til besindighed.
  - Vi tager det her meget alvorligt, men jeg vil også godt opfordre borgerne til at tage det stille og roligt. Vi har kontrol over situationen og er i fuld gang med at indkredse årsagerne til blyindholdet i drikkevandet, og vi arbejder så hurtigt, vi kan, siger Frode Sørensen, formand for teknik- og miljøudvalget i Sønderborg Kommune.
  Nu følger Sønderborg Kommune op med nye undersøgelser på 21 ejendomme i kommunen.
  